REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj : 06-2/304-16

16. decembar 2016. godine

B e o g r a d

Z A P I S N I K

ŠESTE SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 16. DECEMBRA 2016. GODINE

 Sednica je počela u 09:30 časova.

 Sednicom je predsedavao predsednik Odbora Muamer Zukorlić,.

Sednici su prisustvovali članovi Odbora: prof. dr. Marko Atlagić, prof. dr. Ljubiša Stojmirović, dr Vladimir Orlić, Marko Parezanović, Bogdan Obradović, Nataša St. Jovanović, prof. dr. Žarko Obradović, Miletić Mihajlović, Fatmir Hasani i Ratko Jankov.

Sednici su prisustvovali zamenici članova: Mihajlo Jokić i Nada Lazić.

Sednici nisu prisustvovali: Žarko Korać, Đorđe Kosanić, Milena Bićanin, Dubravko Bojić i Aleksandra Jerkov kao ni njihovi zamenici.

 Sednici je prisustvovla i narodna poslanica Marinika Tepić.

**Na predlog predsednika Odbora, usvojen je sledeći:**

**D n e v n i r e d**

1. **Utvrđivanje Predloga odluke o razrešenju Ivana Ćirića dužnosti člana Nacionalnog prosvetnog saveta, izabranog iz reda Saveza pedagoga fizičke kulture Srbije;**
2. **Razno**

Prva tačka dnevnog reda: Utvrđivanje Predloga odluke o razrešenju Ivana Ćirića dužnosti člana Nacionalnog prosvetnog saveta, izabranog iz reda Saveza pedagoga fizičke kulture Srbije

 **Pre prelaska na razmatranje tačke dnevnog reda, stavljen je na glasanje zapisnik 5. sednice Odbora, koji je zatim usvojen.**

 Narodna poslanica Marinika Tepić predložila je da Odbor na nivou zaključka traži dodatne informacije od predlagača-Društva pedagoga fizičke kulture Srbije, šta su to „neprimerena ponašanja Ivana Ćirića“. Istakla je da je konsultovala druga udruženja povodom ovog slučaja i da su i oni izrazili rezervu prema ovom predlogu, imajući u vidu da je i sam predlagač najpasivnije udruženje pedagoga fizičke kulture zbog čega su se i neke strukovne organizacije udružile u novi Srpski savez fizičke kulture. To otvara i pitanje reprezentativnosti udruženja koje će delegirati budućeg predstavnika u Nacionalni prosvetni savet. Na kraju je dodala, da po njenim informacijama jedina zamerka koja bi se mogla uputiti Ivanu Ćiriću jeste da nije “dovoljno glasno” stao iza ministarove inicijative koja se tiče ukidanja trećeg časa fizičkog vaspitanja od sledeće godine.

 Ratko Jankov složio se sa narodnom poslanicom Marinikom Tepić rekavši da podržava predlog da Odbor zatraži dodatno pojašnjenje argumenata za smenu Ivana Ćirića, budući da samatra da je razrešenje jedana veoma ozbiljna stvar koja na neki način obeležava tu ličnost u daljem profesionalnom životu.

 Žarko Obradović je istakao da Odbor ne može odlučivati o reprezentativnosti ili nereprezentativnosti udruženja, već da to treba da rade druge nadležne institucije. Shodno tome, ako je Društvo predložilo smenu svog člana treba postupiti prema tom predlogu iako se slaže da je obrazloženje za taj predlog oskudno.

 Predsednik Odbora Muamer Zukorlić je ocenio da reprezentativnost Društva nije sporna, kao ni nedovoljna argumentacija koja je u dopisu izneta u prilog smene Ivana Ćirića i da je na Odboru da proceni da li će odlučiti o tom predlogu sada, ili će zatražiti od društva da dostavi dodatno objašnjenje i onda se na novoj sednici izjasniti o ovom predlogu.

 Vladimir Orlić rekao je da bi ovo trebalo da bude samo tehničko pitanje, budući da u Zakonu stoji da predlagač ima pravo da smeni člana koga je imenovao. Takođe je naveo da smatra irelevantnom temu reprezentativnosti udruženja, kao i podržavanje ili nepodržavanje nekih političkih odluka. Na kraju je doda,o da se ne protivi predlogu da Odbor zatraži dodatno pojašnjenje, ali i napomenuo da onda sednice treba zakazivati onda kada su priremljene.

 Nada Lazić je bila mišljenja da Odbor nikako ne sme biti puki izvršilac stava Društva bez obzira na njegovu kompetentnost te da dodatno objašnjenje predloga smatra neophodnim.

 U diskusiji koja je usledila, članovi Odbora su se saglasili da se zatraži dodatno objašnjenje od Društva pedagoga fizičke kulture Srbije u vezi predloga za smenu Ivana Ćirića i da se da rok od pet dana za njihov odgovor.

 **Zatim je predsedavajući stavio na glasanje predlog da se Savezu pedagoga fizičke kulture uputi zaključak kojim Odbor u roku od pet dana traži dopunu obrazloženja za smenu Ivana Ćirića.**

 **Odbor je sa dvanaest glasova za, prihvatio ovaj predlog.**

 Sednica je završena u 10:20 časova.

 SEKRETAR PREDSEDNIK

 Dragomir Petković Muamer Zukorlić